ดีแทคกำไรหด10%แบ่งรัฐมากขึ้นปูนนครหลวงเจ๋งโกย1.27พันล้าน
&#8220;ดีแทค&#8221; โชว์กำไรไตรมาสแรก 2,996 ล้านบาท ลด 10% เหตุแบ่งรายได้ให้รัฐมากขึ้น ส่วน SCCC กำไร 1,278 ล้าน โต 14.5%
4 พ.ค. 2555

“ดีแทค” โชว์กำไรไตรมาสแรก 2,996 ล้านบาท ลด 10% เหตุแบ่งรายได้ให้รัฐมากขึ้น ส่วน SCCC กำไร 1,278 ล้าน โต 14.5%
บริษัท โทเทิ่ล แอ็คเซ็ส คอมมูนิเคชั่น (DTAC) รายงานผลประกอบการไตรมาสแรกปี 2555 มีกำไรสุทธิ 2,996 ล้านบาท ลดลง 10.09% จากช่วงเดียวกันปีก่อนที่มีกำไรสุทธิ 3,333 ล้านบาท ซึ่งเป็นผลจากอัตราส่วนแบ่งรายได้ที่จ่ายให้กับ บริษัท กสท โทรคมนาคม และสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพิ่มขึ้นเป็น 30%
สำหรับไตรมาสแรกปีนี้ บริษัทมีรายได้รวม 2.25 หมื่นล้านบาท เพิ่มขึ้น 11% จากไตรมาส 4 ปี 2554 และเพิ่มขึ้น 14.5% จากไตรมาสแรกปี 2554 ที่มีรายได้ 1.96 หมื่นล้านบาท ปัจจัยหลักมาจากรายได้จากบริการด้านข้อมูลและรายได้จากการขายเครื่องโทรศัพท์อันเป็นผลจากความนิยมอย่างต่อเนื่องในการใช้งานอินเทอร์เน็ต เครื่องสมาร์ตโฟน และแอพพลิเคชันเครือข่ายสังคมออนไลน์
ขณะที่บริษัทมีต้นทุนดำเนินงาน 1.03 หมื่นล้านบาท เพิ่มขึ้น 0.1% จากไตรมาสก่อนหน้า และ 16.2% จากไตรมาสเดียวกันปีก่อน โดยสาเหตุหลักมาจากการเพิ่มขึ้นของอัตราส่วนแบ่งรายได้ที่เพิ่มขึ้นจาก 25% เป็น 30% ส่วนกำไรก่อนหักดอกเบี้ย ภาษี และค่าเสื่อมราคา (EBITDA) อยู่ที่ 6,800 ล้านบาท เพิ่มขึ้น 10.8% จากไตรมาสก่อนหน้า แต่ลดลง 6.3% จากไตรมาสเดียวกันของปีก่อน 
ในไตรมาสแรกปี 2555 บริษัทมีจำนวนผู้ใช้บริการเพิ่มขึ้นสุทธิ 217,772 ราย ส่งผลให้มีจำนวนผู้ใช้บริการรวมทั้งสิ้น 23.4 ล้านราย ซึ่งแบ่งเป็นผู้ใช้บริการรายเดือน 10.5% ของผู้ใช้บริการทั้งหมด
ด้าน บริษัท ปูนซีเมนต์นครหลวง (SCCC) รายงานผลประกอบการไตรมาสแรกปี 2555 มีกำไรสุทธิ 1,278.59 ล้านบาท เพิ่มขึ้น 14.53% จากช่วงเดียวกันปีก่อนที่มีกำไรสุทธิ 1,116.37 ล้านบาท
ทั้งนี้ ในไตรมาสดังกล่าวบริษัทมีรายได้รวม 7,016 ล้านบาท เพิ่มขึ้นจากช่วงเดียวกันปีก่อนที่มีรายได้รวม 6,223 ล้านบาท ขณะที่มีรายจ่ายจากการดำเนินงาน 5,441 ล้านบาท เพิ่มขึ้นจาก 4,731 ล้านบาท
บริษัท มุ่งพัฒนา อินเตอร์แนชชั่นแนล (MOONG) มีกำไรสุทธิในไตรมาสแรก ปี 2555 จำนวน 13.85 ล้านบาท เพิ่มขึ้นถึง 99.6% เพราะมีรายได้จากการขาย เพิ่มขึ้น 38% เป็น 144 ล้านบาท และส่วนแบ่งกำไรจากเงินลงทุนในบริษัทร่วม จำนวน 10.32 ล้านบาท เพิ่มขึ้น 241.7%